ועדת העבודה, הרווחה והבריאות, כנסת 15, פרוטוקול מספר 117, 2000-05-07 11:45

דוד טל: אני פותח את ישיבת ועדת העבודה, הרווחה והבריאות בנושא תקנות שירות התעסוקה (אגרה בעד בחינות מקצוע).

דוד טל: יש מספר תקנות של שירות התעסוקה, ששר העבודה והרווחה רוצה לתקן אותן.

דוד טל: יש הבהרות או השגות לאנשי הביטחון?

נמרוד משעל: אם אני מבין נכון,זו אגרה שלא היתה אף פעם.

דוד טל: לי אין מידע בנושא הזה, אני רק יודע שהאגרה היא 105 שקלים, ולחיילים בשירות סדיר זה יהיה 52 שקלים.

ישראל פרנד: סדיר כולל גם קבע.

ישראל פרנד: צריך אולי לתקן את המילה "סדיר".

קרנות פרץ: הכוונה "חובה".

דוד טל: אתם תתנגדו אם גם הסדיר ישלם רק 52 שקלים?

קרנות פרץ: זה לא כל כך משמעותי, מפני שהסדיר כמעט ולא מנצל את הנושא הזה.

קרנות פרץ: כלומר, הוא לא זקוק לזה.

קרנות פרץ: רובם מקבלים תעודות בהמרה על סמך ההכשרה שקיבלו בצבא.

נמרוד משעל: אז זה לא עולה להם?

קרנות פרץ: זה סכום אחר כבר.

אילן לוין: אתה יכול לתת קצת רקע, כי אנחנו נתקלים בזה רק בדיון.

דוד טל: ואם אפשר תבהיר בבקשה אם זו פעם ראשונה או שזה היה קודם.

קרנות פרץ: הנושא מסודר בחוק שירות התעסוקה, פרק 3, שכל מי שרוצה להירשם בשירות התעסוקה כטוען למקצוע שמפורט בחוק, חייב להוכיח את ההכשרה שלו ואת המיומנות שלו על-ידי בחינה.

קרנות פרץ: אם הוא עובר את הבחינה בהצלחה, הוא מקבל תעודת מקצוע, ועל סמך זה הוא יכול להירשם בשירות כבעל מקצוע.

קרנות פרץ: זה כבר קיים משנת 1959.

קרנות פרץ: במסגרת הזאת אנחנו בוחנים 45 מקצועות, וכל הזמן נגבו אגרות בנושא הזה.

אילן לוין: איפה מפורטים המקצועות?

קרנות פרץ: אני אעביר לך את הטבלה, ותוכל לראות אותה.

קרנות פרץ: האגרות נגבות מאז שנת 1959.

דוד טל: האגרות האלה צמודות למדד או שהן מתעדכנות מדי פעם בפעם?

קרנות פרץ: האגרות האלה מתעדכנות תקופתית.

קרנות פרץ: בחוק כתוב שהן צריכות לקבל אישור ועדת העבודה כל שנתיים.

משה בוטון: התוקף שלהן הוא רק לשנתיים.

ישראל פרנד: מה שעשינו בדרך כלל, שעדכנו את הסכומים, והתקנות היו קיימות.

ישראל פרנד: אבל גילינו יחד עם משרד המשפטים שהיתה שכחה, ולא חזרו לעדכן את התקנות.

ישראל פרנד: נוסף לכך התקנות היו עלגות בנוסח, כפי שמשרד המשפטים הגדיר אותן.

ישראל פרנד: אז משתי הסיבות האלה החלטנו להוליד אותן מחדש עם הסכום המעודכן.

ישראל פרנד: כאן נמצאות כל התקנות במלואן, ולא רק העדכון.

קרנות פרץ: בהזדמנות זאת, שאנחנו כבר חייבים לעשות את התיקון, תקציב ההוצאות מבוסס על הכנסות, וההכנסות לא מכסות את העלות של הבחינות.

קרנות פרץ: זאת אומרת, 90% מההוצאה המאושרת מותנית בהכנסה.

קרנות פרץ: על כן, אנחנו פשוט לא יכולים להיענות לדרישות, אם אין לנו את התקציב המתאים, והאוצר למעשה כל פעם צריך להתחנן ולבקש שימצא מקורות על מנת לכסות את עלות הבחינות, ולכן אנחנו מבקשים להעלות בהזדמנות זאת את הבסיס של האגרה.

קרנות פרץ: העדכון נעשה אוטומטית פעמיים בשנה, במידה ויש עלייה במדד.

משה בוטון: 105 שקלים לחודש זה לא סכום גבוה.

קרנות פרץ: זה המינימום לפי התחשיב, מובן שאין לנו רווחים.

דוד טל: יש שאלות נוספות?

אילן לוין: אני רוצה לציין שרובם של חיילי החובה ומשרתי הקבע, יש מערכת צה"לית שקובעת את ניתוח העיסוקים שלהם, והם לא נדרשים לאישור הזה ברוב המקצועות.

אילן לוין: לדוגמה, טבח.

אילן לוין: חייל שמשרת כטבח, הוא לא נדרש להביא אישור.

משה בוטון: אז הוא לא ייבחן, והוא לא ישלם.

דוד טל: רק מי שיזדקק לשירותים הללו, ישלם את הסכומים הנקובים בתקנות.

משה בוטון: רק מי שצריך ללכת לבחינה.

משה בוטון: הם טוענים שהעלות של הבחינה והעלות של בדיקת הבחינה וההשגחה זה 105 שקל לבחינה.

אילן לוין: יש מקצועות שכרוכים בבטיחות, כמו למשל בתחום החשמל.

אילן לוין: אנחנו מחייבים רשיון לעיסוק.

קרנות פרץ: חשמל לא כלול.

משה בוטון: לחשמל צריך תעודת מקצוע.

קרנות פרץ: אבל זה לא במסגרת הזאת, זה במסגרת חוק החשמל.

קרנות פרץ: כאן זה במסגרת חוק שירות התעסוקה.

ישראל פרנד: מעמדו של חייל בשירות סדיר ישתנה לחייל בשירות חובה, כי סדיר כולל גם חובה.

משה בוטון: אין התייחסות בתקנות.

ישראל פרנד: יש, בתקנה מס' 2.

משה בוטון: זאת אומרת, הוא ישלם בשיעור של 52 שקלים.

משה בוטון: קבע יצטרכו לשלם.

ישראל פרנד: הם משתכרים משכורת רגילה.

משה בוטון: כמה זמן לא עודכנו התעריפים?

ישראל פרנד: שנים.

קרנות פרץ: לפחות עשר שנים.

משה בוטון: כמה גובים היום, למשל?

קרנות פרץ: 64 שקלים.

ישראל פרנד: משרד המשפטים אישר את עדכון האגרה מבלי שהבסיס היה קיים.

ישראל פרנד: היתה כאן פאשלה משותפת.

אילן לוין: לפי מיטב ידיעתי, התקשי"ר מאפשר לעובד מדינה, ובהתאמה גם למשרת קבע, לקבל החזר מהמעביד.

אילן לוין: זאת אומרת, כאשר המדינה מחייבת עובד ברשיון, כאמור, לשם עיסוקו, אז יש כללים בתקשי"ר שמאפשרים לו לקבל החזר.

משה בוטון: אז הוא יקבל.

דוד טל: תודה רבה.

דוד טל: אנחנו מאשרים את התקנות הללו, עם התיקון, במקום "חייל בשירות סדיר", יהיה "חייל בשירות חובה".